
A majoranna (Origanum majorana) esszenciális olajának és főbb komponenseinek hatása a Candida albicans élesztőre

A népi gyógyászatban évszázadok óta elismerik a növényeket és esszenciális olajokat, mint antimikrobiális hatóanyag. Az esszenciális olajok antimikrobiális tulajdonsága nagyrészt a monoterpéneknek, szeszkviterpéneknek, terpén alkoholoknak valamint fenol típusú vegyületeknek tulajdonítható. A baktericid és bakteriosztatikus aktivitáson felül a monoterpének a gombás fertőzések kezelésében is használatosak.
Kísérleteink célja, hogy igazoljuk és tanulmányozzuk a majoranna esszenciális olajának és legfőbb komponenseinek a Candida albicans 33erg+ törzsére kifejtett antifungális hatását.
A szaporodás gátlásának vizsgálata során kapott eredmények szerint az olaj 0,75 μl/ml-es koncentrációja teljes gátlást mutatott a Candida szaporodásában. Élő sejtszám meghatározás során az olaj 1 μl/ml-es koncentrációja 60 perc elteltével már több mint 20%-os csökkenést idézett elő a sejtszámban. A 0,25 μl/ml–es koncentráció 80% közeli sejtpusztulást okozott, ezt határoztuk meg szubinhibítori koncentrációnak. Kísérleteink során meghatároztuk, hogy a majoranna olaj és a terpinén-4-ol 2 μl/ml, a flukonazol 2 μg/ml és az amphotericin B 0,25 μg/ml minimális gátló koncentrációval rendelkezik a Candida albicans 33erg+ törzsön vizsgálva. Az olaj hatására a sejtekből kiáramló 260 nm-en abszorbeáló anyagok mennyiségét mértük spektrofotométerrel, a 0,5 μl/ml–es koncentráció már erős kiáramlást okozott a sejtekben. A majoranna olaj teljes antioxidáns kapacitását mértük ABTS●+ módszerrel. Már az olaj 10000-szeres hígítása is mutatott gyökfogó képességet.
A továbbiakban az olaj egyéb komponenseinek az antifungális anyagokkal való szinergista kölcsönhatásait, és elektron paramágneses rezonancia (EPR) spektroszkópiával a törzs plazmamembránjára kifejtett hatását kívánjuk vizsgálni, mivel az irodalom szerint ezen vegyületek egyik legfontosabb támadáspontja a sejtmembrán. A leghatásosabbnak kimutatott komponensekkel humán limfocitákon tervezünk végrehajtani citotoxicitási és genotoxicitási kísérletet. Meglátásunk szerint az olajkomponenseknek fontos szerepe lehet a humán gyógyászatban a Candidák okozta szisztémás mikózisok kezelésében, segítve az antifungális antibiotikumokat a rezisztens élesztő törzsek elpusztításában.



